CELEX: 32020D1802
Language: hu
Date: 2020-11-27 00:00:00
Title: A Bizottság (EU) 2020/1802 határozata (2020. november 27.) a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről szóló 1221/2009/EK európai parlamenti és tanácsi rendelet értelmében létrehozott, az EMAS rendszerben való részvételhez szükséges lépéseket meghatározó felhasználói útmutató módosításáról (az értesítés a C(2020) 8151. számú dokumentummal történt) (EGT-vonatkozású szöveg)

2020.12.1.   
               
               
                  HU
               
               
                  Az Európai Unió Hivatalos Lapja
               
               
                  L 402/51
               
            
         A BIZOTTSÁG (EU) 2020/1802 HATÁROZATA
         (2020. november 27.)
         a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről szóló 1221/2009/EK európai parlamenti és tanácsi rendelet értelmében létrehozott, az EMAS rendszerben való részvételhez szükséges lépéseket meghatározó felhasználói útmutató módosításáról
         
            
               (az értesítés a C(2020) 8151. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről és a 761/2001/EK rendelet, a 2001/681/EK és a 2006/193/EK bizottsági határozat hatályon kívül helyezéséről szóló, 2009. november 25-i 1221/2009/EK európai parlamenti és tanácsi rendeletre (1) és különösen annak 46. cikke (5) bekezdésére,
         mivel:
         
                     (1)
                  
                  
                     A szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről szóló 1221/2009/EK európai parlamenti és tanácsi rendelet (2) értelmében létrehozott, az EMAS rendszerben való részvételhez szükséges lépéseket meghatározó felhasználói útmutató módosításáról szóló, 2017. december 6-i (EU) 2017/2285 bizottsági határozat I. mellékletének 2.4.3. szakasza meghatározza a több telephellyel rendelkező szervezetek ellenőrzését szolgáló mintavételi módszer alkalmazására vonatkozó követelményeket.
                  
               
                     (2)
                  
                  
                     Az (EU) 2017/2285 bizottsági határozat I. mellékletében található felhasználói útmutató 2.4.3.3. a) pontja meghatározza azokat az ágazatokat, amelyekben a több telephellyel rendelkező szervezetek ellenőrzése keretében mintavételi módszer alkalmazható (9. táblázat).
                  
               
                     (3)
                  
                  
                     A felhasználói útmutató 2.4.3.3. b) pontja meghatározza azokat az ágazatokat, amelyekben a több telephellyel rendelkező szervezetek ellenőrzése keretében a mintavételi eljárás kísérleti projekt keretében alkalmazható (10. táblázat), és kifejti, hogy egy kísérleti projekt elvégzése után annak értékelése alapján az EMAS bizottság ajánlhatja az érintett ágazat felvételét azon ágazatok listájába, amelyekben megengedett a mintavételi módszer használata (9. táblázat).
                  
               
                     (4)
                  
                  
                     A 10. táblázatban felsorolt ágazatokban két kísérleti projektet hajtottak végre Németországban: egyet a nem szakosodott kiskereskedelemben (NACE-kód: 47.1), és egyet a „bentlakásos, nem kórházi ápolás, illetve a szociális ellátás bentlakás nélkül” ágazatban (NACE-kódok: 87 és 88). E két kísérleti projekt eredményeit bemutatták az EMAS-bizottságnak.
                  
               
                     (5)
                  
                  
                     A kísérleti projektek értékelése alapján az EMAS-bizottság ajánlotta az említett ágazatok felvételét azon ágazatok listájára, amelyekben a több telephellyel rendelkező szervezetek ellenőrzése keretében megengedett a mintavételi módszer használata (9. táblázat),
                  
               ELFOGADTA EZT A HATÁROZATOT:
         
            1. cikk
            A 47.1, a 87 és a 88 NACE-kódok alá tartozó ágazatokban megengedett a több telephellyel rendelkező szervezetek mintavételi módszer alkalmazásával történő ellenőrzése. Ezek az ágazatok ezért a felhasználói útmutató I. mellékletének 10. táblázatából átkerülnek annak 9. táblázatába.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2020. november 27-én.
            
               
                  a Bizottság részéről
               
               Virginijus SINKEVIČIUS
               
                  a Bizottság tagja
               
            
         
         
            (1)  HL L 342., 2009.12.22., 1. o.
         
         
            (2)  HL L 328., 2017.12.12., 38. o.